Kyrgios wil kos vir honger mense aflewer | Netwerk24
Hy het belowe om kos by mense se voordeur af te lewer wat nood het in die tyd van die Covid-19-pandemie.
Die Australiese tennisspeler Nick Kyrgios. Foto: Getty Images
Kyrgios is al dikwels in die verlede beboet en geskors vir sy woede-uitbarstings en gevloek op die baan.
Vroeg vanjaar het hy egter in 'n held verander toe hy tydens die verwoestende veldbrande in Australië 'n veldtog begin het om miljoene dollar vir noodlenigingswerk en vir slagoffers in te samel.
Kyrgios sê op Instagram met die onderskrif "ware gesprek": "Enigeen wat nie werk of 'n inkomste het nie, of nie kos het nie, of 'n moeilike tyd beleef, asseblief moenie met 'n honger maag gaan slaap nie.
"Moenie bang of verleë voel om vir my 'n private boodskap te stuur nie. Ek sal deel wat ek het.
"Selfs al is dit net noedels, brood of melk. Ek sal dit by jou voordeur aflewer en geen vrae vra nie."
Die 24-jarige Kyrgios is by sy huis in Canberra met die tennisaksie wat waarskynlik eers weer in Julie sal begin. – Reuters